

**REPUBLIKA HRVATSKA**

 **BRODSKO – POSAVSKA ŽUPANIJA**

**OPĆINA VELIKA KOPANICA**

**Općinsko vijeće**

KLASA: 024-03/22-01/1

URBROJ: 2178-12-03-21-02

Velika Kopanica, 17. ožujak 2022. godine.

**Z A P I S N I K**

**s 8. sjednice Općinskog vijeća**

**Općine Velika Kopanica**

Na 8. sjednici Općinskog vijeća Općine Velika Kopanica, održanoj dana 17. ožujka 2022.g u Općinskoj vijećnici, Vladimira Nazora 1, Velika Kopanica s početkom u 19:00 sati, bilo je prisutno 10 od 13 izabranih Vijećnika Općinskog vijeća Općine Velika Kopanica.

Nazočni vijećnici: Tomislav Jagić, Ivan Antolović, Marina Jularić Ergotić, Patricija Kurtušić, Darko Relota, Krunoslav Zdunić, Miroslav Matić, Blaž Šokčević, Robert Matasović, Tomislav Matasović ( naknadno se priključio sjednici ).

Odsutni vijećnici: Maja Crnolatac, Ana Radičević, Terezija Zrakić

Ostali prisutni: Ivan Meteš – načelnik, Matija Olić - konzultant, Željko Butorac - zapisničar

Predsjednik Općinskog vijeća Općine Velika Kopanica (u daljnjem tekstu Predsjednik) – Tomislav Jagić otvorio je sjednicu u 19:00 h i pozdravio sve prisutne te konstatirao kvorum.

**DNEVNI RED:**

1. Verifikacija Zapisnika sa 6. sjednice Općinskog vijeća Općine Velika Kopanica;
2. Verifikacija Zapisnika sa 7. sjednice Općinskog vijeća Općine Velika Kopanica;
3. Izvješće o radu načelnika Općine Velika Kopanica za razdoblje srpanj – prosinac 2021. godine i Prijedlog Zaključka o prihvaćanju Izvješća;
4. Prijedlog Odluke o načinu pružanja javne usluge sakupljanja komunalnog otpada na području Općine Velika Kopanica;
5. Prijedlog Odluke o imenovanju Stručnog povjerenstva za dodjelu koncesije prikupljanja i odvoza komunalnog otpada na području Općine Velika Kopanica;
6. Prijedlog Odluke o imenovanju Općinskog povjerenstva za provođenje natječaja za zakup poljoprivrednog zemljišta na području Općine Velika Kopanica;
7. Prijedlog Odluke o imenovanju Općinskog povjerenstva za uvođenje u posjed poljoprivrednog zemljišta u vlasništvu Republike Hrvatske na području Općine Velika Kopanica;
8. Prijedlog Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Velika Kopanica;
9. Prijedlog Odluke o ukidanju javnog dobra u vlasništvu Općine Velika Kopanica;
10. Izvješće o primjeni agrotehničkih mjera za uređivanje i održavanje poljoprivrednih rudina na području Općine Velika Kopanica za 2021. godinu i Prijedlog Zaključka o prihvaćanju Izvješća;
11. Izvješće o provedbi Plana gospodarenja otpadom na području Općine Velika Kopanica za 2021. godinu i Prijedlog Zaključka o prihvaćanju Izvješća;
12. Zamolba DVD-a Beravci – nabavka navalnog vatrogasnog vozila;
13. Zamolba DVD-a Velika Kopanica – financiranje nadogradnje vatrogasnog vozila;
14. Razno.

Predsjednik Dnevni red daje na raspravu. Nakon što nije bilo komentara i prijedloga i na glasanje. Dnevni red je usvojen jednoglasno (9 glasova ZA).

**TOČKA 1:** **Verifikacija Zapisnika sa 6. sjednice Općinskog vijeća Općine Velika Kopanica;**

Predsjednik otvara 1. točku Dnevnog reda i daje ju na raspravu, u tom trenutku sjednici se priključuje vijećnik Tomislav Matasović ( u 19:02 h) i sudjeluje na glasanju za 1.točku Dnevnog reda.

Zapisnik s 6. sjednice Općinskog vijeća Općine Velika Kopanica je javnim glasovanjem jednoglasno usvojen (10 glasova ZA).

**TOČKA 2: Verifikacija Zapisnika sa 7. sjednice Općinskog vijeća Općine Velika Kopanica;**

Predsjednik otvara 2. točku Dnevnog reda i daje ju na raspravu.

Kako nema nikakvih komentara, pitanja i prijedloga, Predsjednik daje ovu točku Dnevnog reda na glasanje.

Zapisnik sa 7. sjednice Općinskog vijeća Općine Velika Kopanica je javnim glasovanjem jednoglasno usvojen (10 glasova ZA).

**TOČKA 3: Izvješće o radu načelnika Općine Velika Kopanica za razdoblje srpanj – prosinac 2021. godine i Prijedlog Zaključka o prihvaćanju Izvješća;**

Predsjednik otvara 3. točku Dnevnog reda i daje riječ načelniku. Nakon što je pozdravio sve prisutne, načelnik je otvorio ovu točku Dnevnog reda i nabrojao najznačajnije projekte koji su ostvareni u drugoj polovici 2021.godine. Nakon što je načelnik predstavio svoje Izvješće o radu za razdoblje srpanj – prosinac 2021.godine, za riječ je tražio dopuštenje vijećnik Robert Matasović koji je izrazio nezadovoljstvo na načelnikovo Izvješće, mišljenja je da je ovo kopija prethodnog Izvješća te kako se ne radi ništa. Načelnik je u nastavku istaknuo da se ne bih složio s njegovim navodima te da se svakodnevno radi na poboljšanju kvalitete života mještana. Vijećnik Robert Matasović ističe da bi se konkretno trebalo navesti gdje se i što se radilo. Načelnik odgovara da misli kako je ovo dovoljno.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Izvješće o radu načelnika Općine Velika Kopanica za razdoblje srpanj – prosinac 2021. godine i Prijedlog Zaključka o prihvaćanju Izvješća usvojeno je s 8 glasova ZA i 2 PROTIV.

**TOČKA 4:** **Prijedlog Odluke o načinu pružanja javne usluge sakupljanja komunalnog otpada na području Općine Velika Kopanica;**

Predsjednik otvara 4. točku Dnevnog reda i daje riječ gospodinu Matiji Oliću. U nastavku gospodin Olić pojašnjava bitne promjene starog i novog Zakona o sakupljanju komunalnog otpada. Najbitnija promjena je da Općinska vijeća donose fiksnu cijenu za sve mještane, nije više prepušteno tržištu, a koncesionar daje varijabilnu cijenu. U nastavku pojašnjava Odluku po člancima, podjelu na dvije kategorije korisnika, kućanstvo koje čine obiteljske kuće i stambene zgrade te „nije kućanstvo“ gdje pripadaju poduzetnici i javne ustanove. U nastavku pojašnjava veličine spremnika, način odvoza otpada po vrstama te fiksnu cijenu te način određivanja varijabilne cijene. U nastavku vijećnik Robert Matasović postavlja pitanje u vezi broja spremnika koje će svako kućanstvo dobiti i načina odvoza pojedine vrste otpada. Kako nema nikakvih pitanja i komentara, Predsjednik daje ovu točku Dnevnog reda na glasanje.Prijedlog Odluke o načinu pružanja javne usluge sakupljanja komunalnog otpada na području Općine Velika Kopanica usvojen je jednoglasno ( 10 glasova ZA ).

**TOČKA 5: Prijedlog Odluke o imenovanju Stručnog povjerenstva za dodjelu koncesije prikupljanja i odvoza komunalnog otpada na području Općine Velika Kopanica;**

Predsjednik otvara 5. točku Dnevnog reda i daje riječ načelniku koji u nastavku predlaže članove povjerenstva za dodjelu koncesije prikupljanja i odvoza komunalnog otpada na području Općine Velika Kopanica i to za predsjednika povjerenstva Matiju Olića, za zamjenika predsjednika povjerenstva Željka Butorca, komunalnog redara i za članicu Blaženku Radičević, djelatnicu Jedinstvenog upravnog odjela.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Prijedlog Odluke o imenovanju Stručnog povjerenstva za dodjelu koncesije prikupljanja i odvoza komunalnog otpada na području Općine Velika Kopanica je usvojen s 9 glasova ZA i 1 SUZDRŽAN.

**TOČKA 6****:** **Prijedlog Odluke o imenovanju Općinskog povjerenstva za provođenje natječaja za zakup poljoprivrednog zemljišta na području Općine Velika Kopanica;**

Predsjednik otvara 6. točku Dnevnog reda i daje riječ načelniku. Načelnik predlaže članove Povjerenstva za provođenje natječaja za zakup poljoprivrednog zemljišta na području Općine Velika Kopanica i to za predstavnika pravne struke Marka Barića, predstavnika geodetske struke Stjepana Rakitića, predstavnika agronomske struke Marka Živkovića te Blaža Šokčevića i Tomislava Jagića kao predstavnike Općinskog vijeća. Vijećnik Tomislav Matasović izražava nezadovoljstvo odabirom predstavnika Općinskog vijeća za Povjerenstvo te predlaže vijećnika Roberta Matasovića i vijećnicu Marinu Jularić Ergotić. Načelnik u nastavku ističe da smatra kako su i Blaž Šokčević i Tomislav Jagić dovoljno educirani i upoznati sa Zakonom o zakupu poljoprivrednog zemljišta da bi mogli biti u ovom Povjerenstvu.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Prijedlog Odluke o imenovanju Općinskog povjerenstva za provođenje natječaja za zakup poljoprivrednog zemljišta na području Općine Velika Kopanica je usvojen s 8 glasova ZA i 2 PROTIV.

**TOČKA 7:** **Prijedlog Odluke o imenovanju Općinskog povjerenstva za uvođenje u posjed poljoprivrednog zemljišta u vlasništvu Republike Hrvatske na području Općine Velika Kopanica;**

Predsjednik otvara 7. točku Dnevnog reda i daje riječ načelniku koji u nastavku pojašnjava da je za uvođenje u posjed poljoprivrednog zemljišta također potreban predstavnik pravne, agronomske i geodetske struke te predlaže da to budu iste osobe koje su u Povjerenstvu za provođenje natječaja za zakup poljoprivrednog zemljišta na području Općine Velika Kopanica i to za predstavnika pravne struke Marka Barića, predstavnika geodetske struke Stjepana Rakitića, predstavnika agronomske struke Marka Živkovića. U nastavku vijećnik Robert Matasović traži upoznavanje s predloženim članovima Povjerenstva na što načelnik pojedinačno predstavlja predložene članove.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Prijedlog Odluke o imenovanju Općinskog povjerenstva za uvođenje u posjed poljoprivrednog zemljišta u vlasništvu Republike Hrvatske na području Općine Velika Kopanica izglasan je s 8 glasova ZA, 1 PROTIV i 1 SUZDRŽAN.

**TOČKA 8:** **Prijedlog Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Velika Kopanica;**

Predsjednik otvara 7. točku Dnevnog reda i daje riječ načelniku. Načelnik podsjeća da će uskoro stupiti na snagu novi Zakon o poljoprivrednom zemljištu za koji smatra da je pogodniji za poljoprivrednike jer je većina njih zadovoljna i nastoje zadržati zemlju koju sada obrađuju. Pojašnjava da se ovaj natječaj odnosi na zemlju koja se trenutno ne nalazi u zakupu niti u jednom programu raspolaganja, zapuštena je i zakorovljena, ukupne površine 93,4353 ha. Postupak raspisivanja natječaja provesti će se po trenutno važećem Zakonu o poljoprivrednom zemljištu, na rok od 25 godina. Cijena zakupa poljoprivrednog zemljišta je također određena na temelju Uredbe koja je trenutno na snazi. Maksimalna površina zakupa po sudioniku u natječaju je 100 ha, također po programu raspolaganja poljoprivrednim zemljištem. Prednost imaju stočari i mladi poljoprivrednici. U nastavku vijećnik Robert Matasović izražava nezadovoljstvo maksimalnom površinom od 100 ha koja je donesena u prethodnom programu raspolaganja i smatra da se to trebalo promijeniti. Navodi da je tekst natječaja zapravo prepisivanje članaka Zakona i moli da se u točki II. natječaja prepiše cijeli članak 35. Zakona o poljoprivrednom zemljištu iz 2018. g. da se ne može selektivno uzimati iz Zakona što nam odgovara. Njegovom mišljenju o maksimalnoj površini od 100 ha priključuje se i vijećnik Tomislav Matasović i ističe da se na ovakav način neće pružiti prilika mladim poljoprivrednicima. Načelnik se slaže s navedenim, međutim ističe kako je dugotrajan proces mijenjanja programa raspolaganja te da je u ovom trenutku nemoguće ostaviti površinu neobrađenu da bi se čekali odgovori iz Ministarstva i mijenjao program raspolaganja. U raspravu se uključuje i vijećnik Blaž Šokčević koji je istog mišljenja da je površina od 100 ha previše i da se to treba mijenjati što prije. U nastavku ističe da je također nezadovoljan i izračunom zakupnine, te da su cijene sramotne. Vijećnik Robert Matasović smatra da se trebalo pričekati izglasavanje novog Zakona o poljoprivrednom zemljištu, a ne sada ići na javni natječaj.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Prijedlog Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Velika Kopanica je usvojen s 8 glasova ZA i 2 PROTIV.

**TOČKA 9: Prijedlog Odluke o ukidanju javnog dobra u vlasništvu Općine Velika Kopanica;**

Predsjednik otvara 9. točku Dnevnog reda i daje riječ načelniku. Načelnik u nastavku pojašnjava kako se ovdje radi o čestici za koju je zainteresiran poduzetnik s područja naše Općine. Pojašnjava kako je ranije sve bila jedna čestica koja se vodila kao put. U prošlom sazivu Vijeća ta je čestica podijeljena na dio koji je označavao put, a dvije čestice su označavale livadu. Jedna od tih čestica je zarasla u šikaru i ne služi ničemu, da bi se mogla prodati potrebno je skinuti status javnog dobra. Za kupnju je zainteresiran poduzetnik koji bi kupnjom te čestice proširio svoju djelatnost jer zbog preizgrađenosti na svojim česticama ne može dobiti građevinsku dozvolu. U nastavku vijećnik Blaž Šokčević ističe da je taj dio zaista zapušten i da je ovo dobra prilika da se proda, širenjem djelatnosti zaposlit će se i novi ljudi.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Prijedlog Odluke o ukidanju javnog dobra u vlasništvu Općine Velika Kopanica usvojen je s 8 glasova ZA i 2 SUZDRŽANA.

**TOČKA 10: Izvješće o primjeni agrotehničkih mjera za uređivanje i održavanje poljoprivrednih rudina na području Općine Velika Kopanica za 2021. godinu i Prijedlog Zaključka o prihvaćanju Izvješća;**

Predsjednik otvara 10. točku Dnevnog reda i daje riječ načelniku. Načelnik ističe da je ovo Izvješće koje se podnosi svake godine do 31. ožujka za prethodnu godinu. Nadzor nad provedbom Odluke o primjeni agrotehničkih mjera za uređivanje i održavanje poljoprivrednih rudina na području Općine Velika Kopanica provodi komunalni redar. Načelnik u nastavku pojašnjava koliko je bilo prijava i provođenja nadzora tijekom 2021.godine i da su ishodi većinom bili pozitivni. U nastavku vijećnika Roberta Matasovića zanima na koji način mogu vijećnici doći do podatka gdje je komunalni redar izlazio i što je vidio te zašto su u Izvješću poistovjetili komunalnog i poljoprivrednog redara. Postavlja pitanje o stručnosti komunalnog redara te ima li završenu edukciju za obavljanje te vrste posla. Načelnik pojašnjava kako komunalni redar redovito polazi radionice za dodatnu edukaciju. Komunalni redar Željko Butorac odgovara da će sve podatke dostaviti u pisanom obliku te da se radilo o usmenim upozorenjima. Što se tiče poljoprivrednog redara, pojašnjava kako je neposredno prije početka situacije s koronom trebao započeti edukaciju na Poljoprivrednom fakultetu u Osijeku za poljoprivrednog redara. U nastavku vijećnik Blaž Šokčević potvrđuje kako komunalni redar često izlazi na teren te da je on osobno nekoliko puta bio prisutan zajedno s komunalnim redarom.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Izvješće o primjeni agrotehničkih mjera za uređivanje i održavanje poljoprivrednih rudina na području Općine Velika Kopanica za 2021. godinu i Prijedlog Zaključka o prihvaćanju Izvješća je usvojeno s 8 glasova ZA i 2 SUZDRŽANA.

**TOČKA 11: Izvješće o provedbi Plana gospodarenja otpadom na području Općine Velika Kopanica za 2021. godinu i Prijedlog Zaključka o prihvaćanju Izvješća;**

Predsjednik otvara 11. točku Dnevnog reda i daje riječ gospodinu Matiji Oliću. U nastavku pojašnjava kako se ovo Izvješće podnosi još uvijek po starom Zakonu. Po novom Zakonu se ovo Izvješće o provedbi Plana gospodarenja otpadom skinulo s lokalnih jedinica i prebacilo na županiju. Kada se usporedi s prethodnim Izvješćima vidi se minimalno povećanje količine otpada koje je prikupljeno na području Općine Velika Kopanica.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Izvješće o provedbi Plana gospodarenja otpadom na području Općine Velika Kopanica za 2021. godinu i Prijedlog Zaključka o prihvaćanju Izvješća je usvojeno s 8 glasova ZA i 2 SUZDRŽANA.

**TOČKA 12: Zamolba DVD-a Beravci – nabavka navalnog vatrogasnog vozila;**

Predsjednik otvara 12. točku Dnevnog reda i daje riječ načelniku koji iznosi zamolbu DVD-a Beravci za kupnju polovnog navalnog vatrogasnog vozila koje će služiti za izlazak na teren u slučaju intervencije i požara. Oni trenutno nemaju vozilo, vozilo trenutno ima u DVD- u Velika Kopanica. Naglašavaju da je kupnja ovog vozila izuzetno bitna i važna kako za DVD Beravci tako i za vatrogasnu zajednicu Općine Velika Kopanica. Za kupnju ovog vozila potrebna im je donacija u iznosu od 75.000,00 kn. Načelnik smatra da se ova zamolba treba uvažiti.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Zamolba DVD-a Beravci – nabavka navalnog vatrogasnog vozila je usvojena jednoglasno ( 10 glasova ZA ).

**TOČKA 13: Zamolba DVD-a Velika Kopanica – financiranje nadogradnje vatrogasnog vozila;**

Predsjednik otvara 12. točku Dnevnog reda i daje riječ načelniku koji u nastavku iznosi zamolbu DVD-a Velika Kopanica kojem je prošle godine uručeno novo vatrogasno vozilo marke Ford Ranger međutim ono nije u potpunosti opremljeno te bi ovom donacijom uložili u dodatnu opremu, iznos koji im je potreban je 104.149,51 kn. Načelnik predlaže da se i ova zamolba prihvati kao i prethodna.

Kako nema nikakvih pitanja i komentara, Predsjednik daje ovu točku Dnevnog reda na glasanje.

Zamolba DVD-a Velika Kopanica – financiranje nadogradnje vatrogasnog vozila je usvojena jednoglasno ( 10 glasova ZA ).

**TOČKA 14; Razno**

Predsjednik otvara 13. točku Dnevnog reda i daje riječ načelniku koji obavještava vijećnike da je vijećnica Terezija Zrakić izašla iz Domovinsko pokreta te svoj mandat nastavlja kao nezavisna vijećnica. Načelnik u nastavku vijećnicima pojašnjava da su radovi na Društvenom domu, faza 2 u Velikoj Kopanici pri kraju, u tijeku je sanacija odlagališta smeća u Beravcima, također se uređuje lenija i čuprija u naselju Beravci. U nastavku vijećnica Patricija Kurtušić izražava zadovoljstvo i zahvaljuje načelniku na postavljanju ogledala nasuprot sokaka Beč što je mještanima olakšalo izlazak na glavnu cestu. Načelnik dodaje da su u tijeku radovi HEP-a na razdvajanju NK Rakete sa priključka na javnu rasvjetu. U nastavku vijećnik Tomislav Matasović postavlja pitanje u vezi sanacije rupa na cestama u ulici Vladimira Nazora i Šamačkoj. Komunalni redar pojašnjava kako je problem što nitko od izvođača radova neće doći na teren zbog tako male površine.

Kako nema nikakvih daljnjih pitanja i komentara, Predsjednik zatvara sjednicu u 20:28 h.

Zapisničar Predsjednik Općinskog vijeća

**Željko Butorac Tomislav Jagić, mag.ing.silv.**